Mogens Jensen (S), 2011-05-19:
Som allerede nævnt er beslutningsforslaget her en genfremsættelse af B 50, som vi behandlede i Folketinget i samlingen 2009-10, og Socialdemokraterne støtter forslaget, som vi også gjorde dengang.
Hadforbrydelser er modbydelige, og vi skal selvfølgelig gøre alt for at forebygge og forhindre, at det sker, og når det sker, skal vi selvfølgelig have fat i og også straffe gerningsmændene.
Siden vores drøftelser sidst her i salen er Institut for Menneskerettigheder fremkommet med en udredning om hadforbrydelser, som lige præcis peger på de indsatser, som beslutningsforslaget her omfatter, og peger på, at de faktisk bør gennemføres.
Det handler om at skaffe mere viden og datagrundlag for at kunne håndtere hadforbrydelser.
Det handler om en indsats for at sikre, at hadforbrydelser rent faktisk anmeldes, og at ofrene også får mere at vide om deres rettigheder og klagemuligheder.
Det handler om at sikre en bedre permanent indberetning og en bedre registrering ved domstolene og en langt bredere oplysnings- og forebyggelsesindsats.
Lige præcis det fremgår af udredningen fra Institut for Menneskerettigheder, og lige præcis det er jo meningen med det her beslutningsforslag.
Som det også fremgår af forslaget, er de offentlige tal for registrerede hadforbrydelser uforholdsmæssigt lave i Danmark i forhold til f.eks. Sverige.
Og det betyder helt konkret, at gerningsmænd bag hadforbrydelser går fri på grund af manglende anmeldelse, eller at de modtager en straf for simpel vold, uden at der sker en skærpelse for hadforbrydelsen.
Justitsministeriets egen offerundersøgelse fra maj 2009 viser, at 14 pct. af alle voldsofre pegede på racisme eller homofobi som den direkte årsag til overfaldet, og samtidig indberetter Politiets Efterretningstjeneste – som det også er nævnt – årligt kun omkring 100 hadforbrydelser i Danmark.
Så det er altså en absolut nødvendighed, at regeringen sikrer, at vi fremover får registreret hadforbrydelser, så vi kan få mindsket den store afstand, der er i dag mellem de registrerede hadforbrydelser og så de mange anonyme tilsagn, som vi ved indløber på f.eks. Københavns Kommunes hjemmeside, hvor man registrerer diskrimination.
Justitsministeren har sagt her i dag, at det nye politisagsbehandlingsystem vil kunne løse en del af det her registreringsproblem, da det vil bede sagsbehandleren hos politiet om at udfylde et særligt felt til registrering af mulige hadforbrydelser.
Nu nævnte ministeren, at vi får det i 2012 – tror jeg – og vi startede den her debat i 2008-09, og så håber jeg, det kommer i 2012, for det er savnet udeomkring; det ved jeg i hvert fald at det er hos Københavns Politi.
Og det er fint, at det initiativ nu kommer, men vi ønsker stadig et svar på det spørgsmål, der handler om, hvorfor man ikke kan søge at sikre anmeldelserne, ved at man direkte spørger der, hvor man kunne have mistanke om, at der forelå en hadforbrydelse.
Det kunne man ved anmeldelsen direkte spørge det enkelte offer om.
Som sagt er det jo en praksis, som politiet i København selv anvender og selv har udsendt en vejledning om, og jeg kan ikke forstå, at man ikke kan indføre det generelt i hele landet – også i form af at det fremgår direkte af de anmeldelsesblanketter, som politiet anvender.
Det vil jeg godt anmode justitsministeren om at overveje nok en gang.
Det er også vigtigt, at politifolk bliver trænet i at være særlig opmærksomme på såvel direkte som indirekte indikationer på hadforbrydelser, og derfor er det også en god idé, at man laver en særlig taskforce i politiet, hvor man kan samle viden op, samle erfaringer og praksis på det her område op og bruge det som grundlag for at lave en god indsats i hele landet.
Der er i det hele taget behov for, at Rigspolitiet breder sin indsats ud til hele landet og bruger de gode erfaringer, som man har i København på området.
Socialdemokraterne støtter også det fokus, der er i beslutningsforslaget på indsatsen i forhold til ofrene, dels gennem anvendelse af konfliktråd, som ministeren nu nævnte kan anvendes i dag, dels gennem en forbedret vejledning.
Vi mener bare, at der skal lægges meget mere vægt på forebyggelse i forhold til at modarbejde racisme og homofobi.
Vi har også set eksempler på, at det har bredt sig til handicappede grupper.
Det er selvfølgelig også helt uacceptabelt, og det må vi også have fokus på i den kommende tid.
Men som det fremgår, støtter Socialdemokraterne forslaget.